又似前人
作者：陳著
朝代：宋

paragraphs: 寓軒愛客還愛酒，酒常不足客常有。
有時寧輟炊糧資，買秫盆釀不盈斗。
今日何日天氣新，和粕傾來賞春韭。
安問門外有飛塵，且向樽前開笑口。
岸幘舞得雲山摇，揮毫寫出風光透。
足以樂矣文字醉，彼何人斯囚躶醜。
君記取，今而後，但師會數司馬家，薄物勤勤意自厚。
莫學豪飲陳孟公，投轄關門妨客走。